Пхъэидзэм кърикIуахэр
Сирием къикIыжахэм унэ 61-рэ хуагуэшащ
Дыгъуасэ ДАХ-м и хэщIапIэм Iуэху щхьэпэ щызэфIагъэкIащ. Сирием щекIуэкI зауэ лыгъэм я щхьэр къыхахыу адэжь щIыналъэм къекIуэлIэжа ди хэкуэгъухэм ящыщу нобэр къыздэсым екIуэлIапIэншэу зыгъэпсэхупIэхэм щIэсхэм ди республикэм къыбгъэдэкIыу унэ 61-рэ иратащ.
ЗэIущIэр къызэIуихащ икIи иригъэкIуэкIащ ДАХ-м и комитетым и унафэщI ГуэбэщIыкI Владимир, апхуэдэу зэIущIэм и лэжьыгъэм хэтащ Къэбэрдей Адыгэ Хасэм и тхьэмадэ ХьэфIыцIэ Мухьэмэд, КъБР-м цIыхубэ хъыбарегъащIэ IуэхущIапIэхэмкIэ, жылагъуэ, дин зэгухьэныгъэхэмкIэ и министр Къумахуэ Мухьэдин, абы и къуэдзэ Гергоков Джамболэт, ДАХ-м и IуэхущIапIэм и унафэщI Мыкъуэжь Арсен сымэ, нэгъуэщIхэри.
Сирием къиIэпхъукIыжахэм ящыщу «Джайлык» турбазэм, «Дружба», «Грушевая роща», «Горный родник», «Эльбрус» зыгъэпсэхупIэхэм щIэс ди лъэпкъэгъухэм дяпэкIэ езыхэм я унэ-лъапсэ яIэжынущ. ЗэрыгурыIуэгъуэщи, унэ псори зы районым иткъым, ахэр Къэбэрдей-Балъкъэрым и щIыпIэ зэхуэмыдэхэм хэгуэшащ. Апхуэдэу, Бахъсэн щIыналъэм уни 5, Дзэлыкъуэм — 8, Лэскэн куейм — 5, Май куейм — 5, Прохладнэ куейм — 16, Джылахъстэнейм — 13, Шэджэм куейм — 5, Шэрэдж куейм — 4 щратыну къагъэлъэгъуащ.
ЗэIущIэм и пэщIэдзэм ГуэбэщIыкI Владимир жиIащ хамэ щIыпIэ къиIэпхъукIыжу адэжь щIыналъэм зи щхьэ къезыхьэлIэжахэм ящыщу унэ зратыну къыхатхыкIахэр япэу къэкIуэжахэр, накъыгъэ (май) мазэ лъандэрэ зыгъэпсэхупIэхэм щIэсхэр арауэ зэрыщытыр икIи и псалъэхэм щIигъужащ дэIэпыкъуэгъуншэу къагъанэу губгъуэм зыри къызэрырамынэнур. Пхъэидзэм щIамыдзэ щIыкIэ, къызэхуэсахэм жраIащ къалъыса щIыпIэр е унэр зигу иримыхь, Iумпэм зыщI къахэкIмэ, лъапсэм зэрыхуэмейм щыхьэт техъуэ тхылъым Iэ щIадзын зэрыхуейр.
Унэхэр захуагъэм тету унагъуэхэм иратын, хэхыныгъэр зэIухауэ екIуэкIын, гукъанэ зиIэ, зэдауэ къыхэмыкIыжын папщIэ, пхъэидзэкIэ трагуэшащ. Абы къищынэмыщIауэ, унагъуэ ямыIэу, зи закъуэу псэу щIалиплI къэс зы унэ лъагъэсащ.
ДАХ-м щекIуэкIа пхъэидзэм игъэнэIуар унагъуэхэр щыпсэуну щIыналъэхэрщ (районхэрщ). АдэкIэ абыхэм я Iэтащхьэхэм я къалэнщ унагъуэхэм я инагъым, ис цIыху бжыгъэм, абыхэм я IэнатIэ елъытауэ псэупIэхэр трагуэшэну. КъызэрагъэлъэгъуамкIэ, ахэр я псэупIэщIэхэм дыгъэгъазэм и 15 хъуху щIэтIысхьэн хуейщ.
Мы зыри къыхэгъэщыпхъэщ: унэхэр зылъысахэр илъэситху пIалъэкIэ нэгъуэщI щIыпIэ мыкIуэу абы щIэса иужь, псэуалъэр я цIэкIэ ятхыну хуитщ.
Щомахуэ Залинэ.
